אֻשְּׁרָה הַמְּדִינָה הַיְּהוּדִית!



	
	אֻשְּׁרָה הַמְּדִינָה הַיְּהוּדִית!
	







בְּשֵׁם הַוַּעַד הַלְּאֻמִּי לִיהוּדֵי אֶרֶץ־יִשְׂרָאֵל



יְצִירָתֵנוּ, עֲמִידָתֵנוּ וְצִדְקָתֵנוּ – זָכוּ
אֶמֶשׁ בְּדִין הָאֻמּוֹת. כְּנֶגֶד שְׁלִישׁ, הַכּוֹלֵל בְּתוֹכוֹ אֶת
שֵׁש הַמְּדִינוֹת הָעַרְבִיּוֹת הַיּוֹשְׁבוֹת כְּבָר אֶל הַשֻּׁלְחָן
בְּלֵיקסַכְּסֶס, זָכְתָה הַתָּכְנִית לַהֲקָמַת הַמְּדִינָה
הַיְּהוּדִית לְרֹב מּיֻחָס שֶׁל שְׁנֵי שְׁלִישִׁים וְיוֹתֵר
וּבְרֹאשׁוֹ שְׁנֵי עֲנָקֵי הָעוֹלָם: אַרְצוֹת־הַבְּרִית
וּבְרִית־הַמּוֹעֵצוֹת. הַמַּעֲשֶׂה הַגָּדוֹל הַזֶּה עַל כָּל שְׁלֹשׁ
מַעַרְכוֹתָיו – מַסְקָנַת הָרֹב בְּוַעֲדַת הַחֲקִירָה, אִשּׁוּר
מַסְקָנָה זוֹ בִּמְלִיאַת הַוַּעֲדָה לְעִנְיְנֵי אֶרֶץ־יִשְׂרָאֵל
וְהַהַחְלָטָה הַשְּׁרִירָה בַּעֲצֶרֶת הָאֻמּוֹת – עוֹד יִתְפָּאֲרוּ
בּוֹ כָּל אֵלֶּה אֲשֶׁר נָתְנוּ יָדָם לוֹ; וְשׁוֹלְלָיו יִתְבַּיְּשׁוּ
בִּשְׁלִילָתָם. לְכָל מַעֲשֶׂה מְדִינִי, בֵּין מוּסָרִי וּבֵין
נוֹשֵׁה־מוּסָר, יֵשׁ חֶשְׁבּוֹן שֶׁל כְּדַאי וְלֹא כְּדַאי. אַךְ
בַּמַעֲשֶׂה הָרַע מַכְרִיעַ הַחֶשְׁבּוֹן הַקָּטָן, הֲנָאַת הָרֶגַע –
וְהָעִקָּר בַּמַּעֲשֶׂה הַטּוֹב הוּא הַחֶשְׁבּוֹן הַגָּדוֹל,
חֶשְׁבּוֹן הַצֶּדֶק.

ִהַהַחְלָטָה הַנֶּאֱמָנָה שֶׁל הָאֻמּוֹת הַמְאֻחָדוֹת
מַטִּילָה עַל הָעָם וְעַל הַיִּשּׁוּב חוֹבוֹת מִבְחָן, רַבֵּי־עִנְיָן
וְרַבֵּי אַחֲרָיוּת. אִם הִצַּלְנוּ אֶת זְכוּת עַצְמְאוּתֵנוּ
לַהֲלָכָה – עָלֵינוּ לְגַלְּמָהּ בְּמַעֲשֶׂה: בִּיצִירַת מְדִינָה
מְתֻקֶּנֶת, אֲשֶׁר אֵיכוּתָהּ הַדֶּמוֹקְרָטִית הַתַּרְבּוּתִית
תַּגְבִּיר אוֹתָהּ עַל צִמְצוּם שִׁטְחָהּ וּתְנָאֵי־פִּתּוּחָהּ
הַקָּשִׁים וּתְבִיאֶנָּה לְדַרְגַּת רִבּוֹנוּת שְׁלֵמָה
וְתוֹשִׁיבֶנָּה לְשֻׁלְחַן הָאֻמּוֹת כִּמְדִינָה שְׁוַת־זְכוּת
וּשְׁוַת־עֵרֶךְ.

בְּכֹחַ שְׁאִיפַת אֱמֶת לְשָׁלוֹם וְעֹז נֶפֶשׁ
לַהֲגָנָה וּבִתְנוּפָה מִשְׁקִית־מַדָּעִית נְכַנֵּס לִמְדִינָתֵנוּ אֶת
שְׂרִידֵינוּ וְנִדָּחֵינוּ, מֵאֵרוֹפָּה וּמֵאַפְרִיקָה, וְאֶת כָּל
הַיְּהוּדִים הָרוֹצִים בִּגְאֻלָּה בְּכָל קְצוֹת פִּזּוּרֵיהֶם
בָּעוֹלָם.

עוּרָה, הָעָם, עוּרָה, הַיִּשּוּב, לְמַעֲשִׂים שֶׁל מַמָּשׁ, אֲשֶׁר יָכִילוּ אֶת כָּל עֹמֶק עֶרְגָתֵנוּ לִגְאֻלָּה.



ירושלים, מוצאי שבת, אור ליום ט“ז בכסליו תש”ח.



מושב הסיום של אסיפת הנבחרים הרביעית













את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/44152